Boer erg beseer toe vliegtuig val | Netwerk24
Boer erg beseer toe vliegtuig val
Deur Alet van der Walt 13 Januarie 2020 18:28
Herman Eksteen en sy vrou, Caron. Hy is Sondag ernstig beseer toe sy mikroligte vliegtuig geval het.Foto: Facebook
'n Bekende Vrystaatse boer, Herman Eksteen, het volgens inligting talle beenbreuke opgedoen toe sy mikroligte vliegtuig Sondagmiddag op sy plaas tussen Brandfort en Theunissen geval het.
Eksteen se mikrovliegtuig het blykbaar neergestort oomblikke nadat hy opgestyg het. Hy het onder meer sy bekken en van sy rugwerwels gebreek.
Trauma Response Africa het Sondagaand op sy Facebook-blad gesê 'n 57-jarige boer is ernstig beseer toe sy mikroligte vliegtuig tussen 17:00 en 18:00 op sy plaas geval het.
'n Familielid het op die vliegtuig afgekom waar dit geval het en die nooddienste ontbied.
Eksteen is op die toneel gestabiliseer en met 'n lugambulans van die Vrystaatse provinsiale gesondheidsdiens na Bloemfontein gebring waar hy in die hospitaal opgeneem is.
Hannika Struwig, bemarkingsbestuurder van die Life Rosepark-hospitaal in Bloemfontein, sê Eksteen is ernstig beseer, maar sy toestand is bestendig en hy is by sy bewussyn.
Dit is nie seker wat tot die ongeluk gelei het nie.
Die Eksteen-familie wou nie kommentaar lewer oor sy toestand nie, maar 'n boer van die omgewing, wat nie sy naam wil bekend maak nie, het die aard van Eksteen se beserings bevestig.